b'\n_START_ARTICLE_\nSolhaven\n_START_PARAGRAPH_\nSolhaven var et socialp\xc3\xa6dagogisk d\xc3\xb8gntilbud til unge i alderen mellem 12 og 18 beliggende i Fars\xc3\xb8 i Vesthimmerlands Kommune, Region Nordjylland._NEWLINE_Institutionen tog sig af vanskelige b\xc3\xb8rn og unge, s\xc3\xa5kaldt "uanbringelige" unge._NEWLINE_I 2006 kunne prisen p\xc3\xa5 en m\xc3\xa5neds anbringelse v\xc3\xa6re op til n\xc3\xa6sten 140.000 kroner.\n_START_SECTION_\nSag om magtmisbrug\n_START_PARAGRAPH_\nI juni 2011 blev Solhaven anmeldt for magtmisbrug mod de anbragte unge. Det var kommunen selv der foretog anmeldelsen. I marts 2013 besluttede Anklagemyndigheden ved Nordjyllands Politi at rejse tiltale mod 12 personer (nuv\xc3\xa6rende og tidligere ansatte) for en r\xc3\xa6kke tilf\xc3\xa6lde af meget grov vold mod nogen af de unge, der har opholdt sig p\xc3\xa5 institutionen fra 2005 til 2012. Anklagemyndigheden rejser i de fleste forhold tiltale efter \xc2\xa7 245 om "Den, som ud\xc3\xb8ver et legemsangreb af s\xc3\xa6rlig r\xc3\xa5, brutal eller farlig karakter eller g\xc3\xb8r sig skyldig i mishandling" hvor strafferammen er op til 6 \xc3\xa5r._NEWLINE_Retssagen startede 2. september 2013._NEWLINE_Endnu i august 2014 var sagen i gang._NEWLINE_Under retssagen kom p\xc3\xa5stande frem om at nordjyske politibetjente skulle havde modtaget ulovlige ydelser fra institutionen, blandt andet julegaver. P\xc3\xa5standene fik Den Uafh\xc3\xa6ngige Politiklagemyndighed til at g\xc3\xa5 ind i sagen._NEWLINE_Forsvarsadvokaten Niels Fjeldberg afviste beskyldningerne som opspind._NEWLINE_I januar 2015 blev samtlige tiltalte i sagen frifundet ved Retten i Aalborg,_NEWLINE_og statsadvokaten valgte ikke at anke sagen._NEWLINE_Efterf\xc3\xb8lgende meddelte en af forsvarsadvokaterne at op til 20 vidner ville blive politianmeldt for falsk vidneforklaring og falsk anmeldelse.\n_START_SECTION_\nB\xc3\xb8ger om Solhaven\n_START_PARAGRAPH_\nAf forfatteren, Benny Lihme: I 1999 udkom hans f\xc3\xb8rste bog om Solhaven med titlen, "Det er s\xc3\xa5 fucking tr\xc3\xa6ls!".  Bogen giver en grundl\xc3\xa6ggende forst\xc3\xa5else af de socialp\xc3\xa6dagogiske redskaber, de ansatte benyttede sig af i relationenerne med de "uanbringelige unge". Bogen er aktuel for p\xc3\xa6dagoger, socialr\xc3\xa5dgivere m.v._NEWLINE_I 2012 udgav han endnu en bog om Solhaven, med titlen (Skole og Uddannelse p\xc3\xa5 Solhaven). Den skal ikke ses som en efterf\xc3\xb8lger, men nok n\xc3\xa6rmere en slags f\xc3\xb8lgen op p\xc3\xa5 nogle af de "succes-historier" som Solhaven i samarbejdet med den unge har haft._NEWLINE_I 2008 udgav Karin Kildedal rapporten P\xc3\xa6dagogik Fra Fars\xc3\xb8\xc2\xa0: arbejdet med udst\xc3\xb8dte unge kr\xc3\xa6ver l\xc3\xa6ssevis af omsorg.\n_START_SECTION_\nYahya Hassan\n_START_PARAGRAPH_\nDen danske digter Yahya Hassan har v\xc3\xa6ret anbragt p\xc3\xa5 institutionen, efter at have v\xc3\xa6ret p\xc3\xa5 den s\xc3\xa6rligt sikrede institution Grenen. P\xc3\xa5 Solhaven overraskede hans skriftlige arbejde en af l\xc3\xa6rerene, og efterf\xc3\xb8lgende begyndte Hassan at koncentrere sig om at skrive og skolearbejde. Det f\xc3\xb8rte til en bem\xc3\xa6rkelsesv\xc3\xa6rdig debutdigtsamling i 2013._NEWLINE_Ved et interview samme \xc3\xa5r priste han s\xc3\xa6rligt en af l\xc3\xa6rerne._NEWLINE_Opholdet gav inspiration til flere digte i digtsamlingen, blandt andet DET SJETTE OPHOLDSSTED.'